Euroopa Parlamendi ja nõukogu direktiiv 97/16/EÜ,

10. aprill 1997,

millega viieteistkümnendat korda muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 100a,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

toimides asutamislepingu artiklis 189b sätestatud korras [3]

ning arvestades, et:

asutamislepingu artikliga 7a on sisse seatud sisepiirideta ala, kus tagatakse kaupade, isikute, teenuste ja kapitali vaba liikumine;

kõik liikmesriigid, välja arvatud Austria, Itaalia, Kreeka, Luksemburg ja Soome on maismaalt lähtuva merereostuse vältimise konventsiooni (1974. aasta Pariisi konventsioon) osalised; Pariisi konventsiooni täitevorgan Pariisi komisjon peab heksakloroetaani ja selle kasutamise tulemusel moodustuda võivaid aineid sellisteks, mis tekitavad saastet, mida tuleb kõrvaldada vastavalt Pariisi konventsiooni artikli 4 lõike 1 punktile a; nõukogu volitas 4. märtsil 1996 mandaadi alusel komisjoni läbirääkimisteks heksakloroetaani järkjärgulise kaotamise suhtes teatavate eranditega, mis puudutavad selle kasutamist mitteraudmetallitööstuses, eriti alumiiniumi valavates integreerimata valukodades ning teatavate magneesiumisulamite puhul; Oslo komisjoni ja Pariisi komisjoni koosolekul Oslos juunis 1996 peetud läbirääkimiste tulemusel võeti vastu PARCOMi otsus 96/1 heksakloroetaani kasutamise järkjärgulise kaotamise kohta mitteraudmetallitööstuses, mis asendas senised PARCOMi otsused 92/4 ja 93/1 samas küsimuses; PARCOMi otsusega 96/1 on ette nähtud, et heksakloroetaani kasutamise keelu erandid on vaja uuesti läbi vaadata 1998. aastal;

liikmesriikide suhtes kehtestatud piirangutel seoses heksakloroetaani turustamisega mitteraudmetallitööstuse jaoks on otsene mõju siseturu toimimisele; sellepärast on vaja ühtlustada liikmesriikide õigusakte selles valdkonnas ning sellest tulenevalt muuta direktiivi 76/769/EMÜ [4] I lisa;

ettepandud meetmete kohaldamisala ja mõju silmas pidades ei ole käesoleva direktiiviga ette nähtud meetmed mitte ainult vajalikud, vaid hädavajalikud seatud eesmärkide saavutamiseks; neid eesmärke ei saa liikmesriigid saavutada üksi ning nende saavutamine ühenduse tasandil on juba ette nähtud direktiiviga 76/769/EMÜ,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ I lisa kohandatakse tehnika arengule vastavalt käesoleva direktiivi lisale.

Artikkel 2

Liikmesriigid võtavad käesoleva direktiivi täitmiseks vajalikud õigus- ja haldusnormid vastu hiljemalt 31. detsembril 1997. Liikmesriigid teatavad sellest viivitamata komisjonile.

Liikmesriigid kohaldavad neid sätteid alates 1. jaanuarist 1998.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 10. aprill 1997

Euroopa Parlamendi nimel

president

J.M. Gil-Robles

Nõukogu nimel

eesistuja

A. Van Dok Van Weele

[1] EÜT C 382, 31.12.1994, lk 35 ja EÜT C 12, 17.1.1996, lk 12.

[2] EÜT C 236, 11.9.1995, lk 12.

[3] Euroopa Parlamendi 20. septembri 1995. aasta arvamus (EÜT C 269, 16.10.1995, lk 63), nõukogu 26. novembri 1996. aasta ühine seisukoht (EÜT C 41, 10.2.1997, lk 1) ja Euroopa Parlamendi 16. jaanuari 1997. aasta otsus (EÜT C 33, 3.2.1997) ning nõukogu 13. märtsi 1997. aasta otsus.

[4] EÜT L 262, 27.9.1976, lk 201. Direktiivi on viimati muudetud direktiiviga 94/60/EÜ (EÜT L 365, 31.12.1994, lk 1).

--------------------------------------------------

LISA

Direktiivi 76/769/EMÜ I lisasse lisatakse järgmine aine:

"41. Heksakloroetaan CAS nr 67-72-1 EINECS nr 2006664 | Ei tohi kasutada mitteraudmetallide valmistamisel ega töötlemisel. Erandina võivad liikmesriigid lubada oma territooriumil heksakloroetaani kasutada: integreerimata alumiiniumivalukodades, mis toodavad spetsiaalseid valusid kõrgeid kvaliteedi- ja ohutusstandardeid eeldavate rakenduste jaoks, kui keskmine tarbimine on väiksem kui 1,5 kg heksakloroetaani päevas. Pidades silmas teadmiste ja tehnika arengut asendustoodete vallas vaatab komisjon kokkuleppel liikmesriikidega ja PARCOMi raames selle erandi uuesti läbi enne 31. detsembrit 1998,tera rafineerimiseks magneesiumisulamite AZ81, AZ91 ja AZ92 valmistamisel. Pidades silmas teadmiste ja tehnika arengut asendustoodete vallas vaatab komisjon kokkuleppel liikmesriikidega ja PARCOMi raames selle erandi uuesti läbi enne 31. detsembrit 1998." |

--------------------------------------------------